Anny Winther mener, at Rikke Karlsson forsøger at slå politisk plat på Rebildsagen, når DF'eren opfordrer hende til at gå af som borgmester.

I kølvandet på Ankestyrelsens redegørelse om Rebild Kommunes håndtering af incestsagen mod en 56-årig mand, opfordrede Dansk Folkepartis Rikke Karlsson onsdag til, at Rebilds borgmester, Anny Winther, skal gå af. Men det afviser Anny Winther, som mener, at Rikke Karlsson forsøger at udnytte sagen politisk. - Jeg tror, det er en måde at forsøge at tiltrække sig pressens bevågenhed, og jeg synes, det er en alt for alvorlig sag, en meget alvorlig incestsag, der er gået ud over en hel familie. At man skal slå politisk plat på den, er sagen alt for alvorlig til, siger Anny Winther. Ankestyrelsen udtrykker alvorlig kritik af kommunens håndtering af sagen, hvor der skulle have været grebet ind langt tidligere. Torsdag falder der dom ved Retten i Aalborg over den 56-årige, der er tiltalt for omfattende seksuelt misbrug af syv af sine egne børn samt to børn uden for familien.